Chupan re aldea rubiniꞌan Betania cꞌo cꞌa jun ache niyavaj rubiniꞌan Lázaro y jecꞌo je caꞌeꞌ ranaꞌ quibiniꞌan María y Marta,
y re je oxeꞌ reꞌ je aj-chireꞌ chupan re mismo aldea rubiniꞌan Betania.
Re María reꞌ,
jareꞌ re xyiꞌo re jun akꞌom jubul-oc ruxlaꞌ chij rakan re Ajaf Jesús y xeꞌruchakejsaj riqꞌuin re rusumal-rueꞌ.
Y ja ruxibal rejaꞌ re Lázaro,
re niyavaj.
Y re María y re Marta re je ranaꞌ re Lázaro,
xquitak rubixic cha re Jesús:
Ajaf,
vocame nakayaꞌ rutzijol chava che re kaxibal Lázaro,
re camas najoꞌ rat,
niyavaj.
Y tak re Jesús xucꞌaxaj re tzij takon-a rubixic cha,
rejaꞌ xubij:
Re Lázaro niyavaj,
roma nicꞌatzin che nikꞌalajin re ru-poder re Dios.
Re yabil ndoc cha,
man xtitiquir-ta xtucꞌuaj-a pa camic.
Xa can xtikꞌalajin-va re ru-poder re Dios,
chin quireꞌ yen re Rucꞌajol re Dios xtincꞌul nukꞌij,
xchaꞌ re Jesús.
Re Jesús camas yeꞌrajoꞌ re Marta,
re María y re Lázaro re quixibal.
Y tak rejaꞌ xucꞌaxaj che re Lázaro niyavaj,
cꞌa pa rox kꞌij xba chutzꞌetic,
roma cꞌa xcꞌue-na chic-a caꞌeꞌ kꞌij chupan re lugar re ancheꞌ cꞌo-va.
Y jacꞌa tak kꞌaxnak chic caꞌeꞌ kꞌij,
re Jesús xubij chaka yoj re yoj ru-discípulos:
Vocame kojtzolaj cꞌa pa Judea.
Y yoj re yoj ru-discípulos xkabij cha:
Maestro,
xa cꞌa baꞌ tiempo can reꞌ tak re achiꞌaꞌ re cꞌo quikꞌij chakacojol yoj re yoj israelitas quicꞌualon chic aboj chavij chin yatquiquimisaj.
¿Y vocame can najoꞌ chic yaba chireꞌ?
xojchaꞌ cha re Jesús.
Pero re Jesús xubij jun ejemplo chaka chin nucꞌut chakavach che rejaꞌ cꞌamaje-na tapon re ru-hora chin nicom,
mareꞌ xubij che re kꞌij rucꞌuan doce horas.
Re nibiyaj pakꞌij,
man xtupakꞌela-ta rueꞌ tak rakan,
roma can cꞌo re nisekresan chin re ruchꞌulef.
Can ronojel-va nutzꞌat roma re sakil reꞌ.
Jacꞌa re nibiyaj pa kꞌokoꞌm,
can nupakꞌela-va rueꞌ tak rakan,
roma manak sakil pa rueꞌ.
Y tak re Jesús rubin chic-ka ronojel reꞌ,
xchꞌo chic jun bey chaka y xubij:
Re ka-amigo Lázaro nivar.
Mareꞌ ja yimba chucꞌasosic,
xchaꞌ.
Y jareꞌ tak yoj xkabij cha:
Ajaf,
vo xa re Lázaro nivar,
xa xticꞌachoj,
xojchaꞌ cha.
Y re Jesús xa chij cꞌa rucamic re Lázaro xchꞌo-va tak xubij che nivar,
pero chakavach yoj xkꞌax che can katzij-va varan.
Cꞌareꞌ re Jesús can jabal kꞌalaj re xubij chaka,
roma xubij:
Re Lázaro xcom.
Y camas cꞌa yinquiꞌcot,
xchaꞌ re Jesús,
roma man pa Betania-ta yincꞌo-va tak xcom re Lázaro,
chin che yex más niban confiar-iviꞌ viqꞌuin.
Vocame joꞌ cꞌa pa Betania,
ancheꞌ cꞌo-va re Lázaro,
xchaꞌ re Jesús chaka.
Jacꞌa re jun chaka yoj re rubiniꞌan Tomás,
y nibex chukaꞌ Dídimo cha,
rejaꞌ xubij chaka yoj re yoj ruchibil:
Joꞌ chij re Jesús,
vo xa rejaꞌ xtiquimisas,
can jacꞌa chukaꞌ quireꞌ xtakacꞌalvachij yoj,
xchaꞌ.
Re Jesús y yoj re yoj ru-discípulos xojapon cꞌa pa Betania.
Y caje-yan kꞌij timuk-va re Lázaro tak xojapon yoj.
Re aldea Betania man naj-ta nicanaj-va can cha re tenemit Jerusalén.
Re quicojol xa baꞌ rueꞌ che nicꞌaj legua.
Y je qꞌuiy re kavinak israelitas re xeꞌpa chireꞌ y xeꞌbapon quiqꞌuin che xquicukubaꞌ can quicꞌoꞌx re Marta y re María,
roma xcom re quixibal.
Tak re Marta xapon rutzijol riqꞌuin che pitinak re Jesús,
jonanin xel-a chin xba chucꞌulic.
Y re María xa man cꞌa xunabej-ta,
xa xcꞌueꞌ can chireꞌ pa jay.
Y re Marta tak xapon riqꞌuin re Jesús,
rejaꞌ xubij cha:
Ajaf,
re nuxibal xcom.
Xe-ta vovaꞌ yatcꞌo-va,
man-ta xcom.
Pero yen ntaman che re xtacꞌutuj cha re Dios vocame,
re Dios can xtuya-va chava,
xchaꞌ re Marta cha re Jesús.
Jareꞌ tak re Jesús xubij cha re Marta:
Re axibal Lázaro xticꞌastaj,
xchaꞌ re Jesús.
Y re Marta xubij cha re Jesús:
Jaꞌ,
yen can ntaman che xticꞌastaj,
roma tak xtapon re ruqꞌuisibal kꞌij,
can conojel cꞌa re anamaꞌiꞌ xqueꞌcꞌastaj,
xchaꞌ rejaꞌ.
Re Jesús xubij cha re Marta:
Yen can yintiquir-va yeꞌncꞌasoj re je quiminak chic-a,
y can yintiquir-va ninyaꞌ cꞌaslen.
Mareꞌ re niniman vichin,
man jun rubanon vo xa quiminak chic,
roma xticꞌueꞌ rucꞌaslen.
Y xabanchique vinak re cꞌa cꞌo rucꞌaslen chach re ruchꞌulef y yinrunimaj yen,
man xtapon-ta chupan re camic chin jumul.
¿Nanimaj cꞌa rat reꞌ?
xchaꞌ re Jesús cha re Marta.
Y re Marta xubij cha re Jesús:
Jaꞌ,
Ajaf.
Can ninimaj ronojel re nabij,
roma can ntaman-va che ja rat re Cristo re Rucꞌajol re Dios,
re bin che nipa chach re ruchꞌulef,
xchaꞌ re Marta.
Tak re Marta rubin chic can re tzij reꞌ cha re Jesús,
xba chuyoxic re María re ruchꞌalal.
Y tak xapon,
re Marta xubij pa ruxquin re María:
Re Ajaf xbeka y vocame yarayoj,
xchaꞌ cha.
Re María,
can xe cꞌa xucꞌaxaj-a quireꞌ,
can jareꞌ xyacataj-a re ancheꞌ tzꞌuyul-va y jonanin xba.
Rejaꞌ xba cꞌa ancheꞌ cꞌo-va re Jesús.
Re Jesús can cꞌamaje-na toc-apo chupan re aldea rubiniꞌan Betania,
xa can cꞌa cꞌo re ancheꞌ xbecꞌul-va roma re Marta.
Y re kavinak israelitas re jecꞌo chireꞌ pa jay,
re yeꞌcukuban rucꞌoꞌx re María,
tak xquitzꞌat che jonanin xyacataj-a,
xel-a y xba,
re vinak reꞌ jonanin chukaꞌ xeꞌba chij,
roma rejeꞌ xquinojij che re María niba chuchi-jul chin neꞌrokꞌej re ruxibal.
Jacꞌa tak re María xapon ancheꞌ cꞌo-va re Jesús y xutzꞌat,
xuque-ka charakan y xubij cha:
Ajaf,
re nuxibal xcom.
Xe-ta vovaꞌ yatcꞌo-va,
man-ta quiminak vocame,
xchaꞌ.
Jacꞌa tak re Jesús xutzꞌat che re María ndokꞌ y quireꞌ chukaꞌ yeꞌokꞌ conojel re kavinak israelitas re xeꞌbapon che niquicukubaꞌ rucꞌoꞌx re María,
re ránma re Jesús can ju-va xuban xunaꞌ rejaꞌ y xpa cꞌa bis riqꞌuin.
Y cꞌareꞌ xucꞌutuj:
¿Ancheꞌ ximuk-va re Lázaro?
xchaꞌ.
Y rejeꞌ xquibij:
Ajaf,
joꞌ y nakacꞌutuꞌ chavach ancheꞌ xkamuk-va,
xeꞌchaꞌ cha.
Y re Jesús xokꞌ.
Jareꞌ tak re kavinak israelitas re yeꞌcukuban quicꞌoꞌx re Marta y re María,
xquibilaꞌ:
Titzuꞌ la Jesús,
nrokꞌej re Lázaro.
Nikꞌalajin che camas xrajoꞌ,
xeꞌchaꞌ.
Cꞌareꞌ jecꞌo cꞌa chique re vinak reꞌ xquibilaꞌ chij re Jesús:
Rejaꞌ can xtiquir xuban cha re moy che xtzuꞌun.
¿Y anchique roma man xtiquir-ta xuban cha re Lázaro che man-ta xcom?
xeꞌchaꞌ.
Tak re Jesús xapon chuchiꞌ re jul,
xtzolaj chic-pa re bis riqꞌuin.
Re jul re mukun-va can re Lázaro,
jun jul cꞌoton chach jun peña,
y tzꞌapal can ruchiꞌ riqꞌuin jun aboj.
Y jareꞌ tak re Jesús xubij:
Tilisaj-a la aboj re anchok cha tzꞌapin-va can ruchiꞌ la jul,
xchaꞌ rejaꞌ.
Jacꞌa re Marta,
re ranaꞌ can re Lázaro re xcom,
xubij cha re Jesús:
Ajaf,
caje-yan kꞌij ticom-va.
Xa pitinak chic ruchuvil ninojij yen,
xchaꞌ.
Pero re Jesús xubij cha re Marta:
Yen can nbin chic chava che vo xa xtanimaj,
can xtatzꞌat cꞌa re nuban re ru-poder re Dios,
xchaꞌ cha.
Y jareꞌ tak xquilisaj-a re aboj re anchok cha tzꞌapin-va can ruchiꞌ re jul ancheꞌ cꞌo-va re quiminak.
Cꞌareꞌ re Jesús xtzuꞌun chicaj y xubij:
Nataꞌ,
nintioxij cꞌa chava,
roma can xinacꞌaxaj-pa.
Yen ntaman che can nojel tiempo yinacꞌaxaj.
Y ronojel re ximbij-yan-ka,
can ximbij coma re vinak re quimalom-pa-quiꞌ viqꞌuin vocame,
chin che tiquinimaj che can ja rat re xatako-pa vichin chach re ruchꞌulef.
Tak re Jesús rubin chic-ka re tzij reꞌ,
cof xchꞌo y xubij:
Lázaro,
cayacataj y catel-pa,
xchaꞌ.
Y re Lázaro re quiminak chic-a,
xbeꞌel-pa,
y tak xel-pa,
jeꞌbaron rukꞌa-rakan che tziak y re rupalaj pison riqꞌuin jun tziak.
Cꞌareꞌ re Jesús xubij:
Queꞌisolaꞌ can la tziak chij,
che otz nibiyin y nitiquir nitzolaj-a,
xchaꞌ re Jesús.
Y je qꞌuiy kavinak israelitas re yeꞌcukuban quicꞌoꞌx re María,
xquinimaj re Jesús tak xquitzꞌat re xuban,
che xucꞌasoj re quiminak.
Pero jecꞌo nicꞌaj re xeꞌba quiqꞌuin re achiꞌaꞌ fariseos y xbequitzijoj chique re andex xuban re Jesús.
Y can jareꞌ re principal tak sacerdotes y re achiꞌaꞌ fariseos xquimol-quiꞌ y xeꞌcayoj chukaꞌ re nicꞌaj chic achiꞌaꞌ re junan yeꞌbano juzgar quiqꞌuin,
y xquibij chique:
¿Andex cꞌa nakaban?
Roma re ache rubiniꞌan Jesús rutzꞌamon samaj y qꞌuiy milagros yeꞌrubanalaꞌ chiquivach re vinak chin tiquinimaj.
Y vo xa can xtakayaꞌ kꞌij cha,
can conojel re vinak xqueꞌniman richin,
y can xtiquiban cha che xtoc qui-Rey.
Y tak xtiquinabej-pa re vinak romanos,
xtiquivulaj can re jay re ancheꞌ nakaya-va rukꞌij re Dios y xkojquiqꞌuis can chukaꞌ yoj re yojcꞌo chupan re nación reꞌ,
yeꞌchaꞌ rejeꞌ.
Cꞌareꞌ cꞌo jun xchꞌo,
y re xchꞌo ja re Caifás re namalaj sacerdote chupan re tiempo reꞌ.
Rejaꞌ cꞌo chireꞌ,
roma rejaꞌ jun chique re cꞌo quikꞌij.
Y tak rejaꞌ xchꞌo,
xubij:
Xa man jun itaman yex.
Can man ninojij-ta baꞌ che xa más otz chaka yoj che xaxe jun nicom pa kaqꞌuixel konojel y man yojcom-ta konojel xaxe roma re jun reꞌ,
xchaꞌ.
Re Caifás tak xchꞌo y xubij quireꞌ,
can mana-ta runaꞌoj rejaꞌ xucusaj.
Re xeꞌrubij rejaꞌ,
can jacꞌa re Dios xyiꞌo cha.
Roma can ja rejaꞌ re namalaj ru-sacerdote re Dios re tiempo reꞌ,
mareꞌ re Dios xuyaꞌ kꞌij cha che xubij-yan che re Jesús tiene que nicom pa kaqꞌuixel yoj re yoj israelitas.
Y re Jesús can man xe-ta pa kaqꞌuixel yoj re yoj israelitas tak xticom,
xa can xticom chukaꞌ pa quiqꞌuixel conojel re vinak re can je rajcꞌual-va re Dios re quiquiran-quiꞌ chach re ruchꞌulef,
y mareꞌ xa jun xtakaban quiqꞌuin.
Y can jacꞌa kꞌij reꞌ tak re achiꞌaꞌ re cꞌo quikꞌij xquiya-yan can chiquivach che xtiquiquimisaj re Jesús.
Mareꞌ re Jesús man chic xtzꞌet-ta coma re achiꞌaꞌ re cꞌo quikꞌij chakacojol yoj re yoj israelitas.
Rejaꞌ xa xba cꞌa pa jun chic tenemit.
Xba pa jun tenemit re rubiniꞌan Efraín,
y re tenemit reꞌ chunakaj-apo re lugar re ancheꞌ manak vinak re nibex desierto cha,
cꞌo-va.
Y xcꞌueꞌ cꞌa-ka chireꞌ y chibil yoj re yoj ru-discípulos.
Y jareꞌ tak napon-yan re kꞌij chin re pascua,
re jun chique re kanamakꞌij yoj re yoj israelitas.
Mareꞌ camas je qꞌuiy vinak re xeꞌel-pa pa tak quitenemit,
chin xeꞌba pa tenemit Jerusalén.
Can xeꞌba roma rejeꞌ tiene que niquijoskꞌij-quiꞌ chin niquichajij re kꞌij chin re pascua.
Y re vinak niquicanolaꞌ re Jesús.
Rejeꞌ jeꞌpaꞌal chupan re rachoch re Dios y niquicꞌutulaꞌ chiquivach:
¿Andex ninojij yex?
¿Xtipa como chupan re namakꞌij?
yeꞌchaꞌ re vinak reꞌ.
Jacꞌa re principal tak sacerdotes y re achiꞌaꞌ fariseos,
can quilisan chic rutzijol che xabanchique vinak atamayon ancheꞌ cꞌo-va re Jesús,
tubij chique rejeꞌ chin niquitzꞌam.